b'\n_START_ARTICLE_\nMo\xc5\xa1eja Omajadov\n_START_SECTION_\nZgodovina\n_START_PARAGRAPH_\nNa mestu dana\xc5\xa1nje mo\xc5\xa1eje so Aramejci \xc5\xbee v 2. tiso\xc4\x8dletju pr. n. \xc5\xa1t. postavili sveti\xc5\xa1\xc4\x8de Hadadu, bogu de\xc5\xbeja in rodovitnosti. Kasneje so Rimljani ta tempelj posvetili Jupitru in ga pove\xc4\x8dali. Ko je kr\xc5\xa1\xc4\x8danstvo postalo uradna religija Rimskega imperija, najverjetneje v \xc4\x8dasu Teodozija, so Jupitrov tempelj posvetili v cerkev Janeza Krstnika. Leta 636, ko so Arabci osvojili Damask, so spo\xc4\x8detka kristjanom \xc5\xa1e dovolili opravljanje verskih obredov, hkrati so sveti\xc5\xa1\xc4\x8de uporabljali tudi muslimani, ki so ob ju\xc5\xbeni steni postavili proti Meki obrnjen mihrab._NEWLINE_Leta 661, v obdobju dinastije Omajadov, je Damask postal prostolnica velikega islamskega imperija in za\xc4\x8deli so se vrstiti pritiski, naj sveti\xc5\xa1\xc4\x8de postane izklju\xc4\x8dno muslimansko. Kalif Kalid ibn al-Valid je od kristjanov odkupil cerkev in leta 708 so pri\xc4\x8deli graditi mo\xc5\xa1ejo, ki naj bi simbolizirala Validovo mo\xc4\x8d. Gradilo jo je ve\xc4\x8d kot 1200 gr\xc5\xa1kih stavbenikov iz Konstantinopla, ki so morali prezidati cerkev, pri tem ohraniti obzidje in uporabiti najlep\xc5\xa1e stebre, ki so jih iz propadlih rimskih mest pripeljali v Damask. Uporabili so najdragocenej\xc5\xa1i marmor, molilne ni\xc5\xa1e so okrasili z dragimi kamni in celo mo\xc5\xa1ejo s 600 zlatimi svetilkami, ki se niso obdr\xc5\xbeale dolgo. Ko so po pribli\xc5\xbeno desetletju dokon\xc4\x8dali ta takrat najve\xc4\x8dji spomenik islamu, so bojda potrebovali 18 mul, da so kalifu prinesli vse ra\xc4\x8dune._NEWLINE_Od te prvotne mo\xc5\xa1eje se do danes ni ohranilo skoraj ni\xc4\x8d. Skozi stoletja so jo uni\xc4\x8devali potresi, po\xc5\xbeari in ropanja (tolpe pod vodstvom mongolskega kana Timurja) in vsaki\xc4\x8d so jo obnovili in nekoliko spremenili. Po velikem po\xc5\xbearu, ki je leta 1893 uni\xc4\x8dil velik del molilnih prostorov, so se otomanske oblasti lotile ob\xc5\xa1irne obnove in velik del izvirnega okrasja in lepote je bil za vedno izgubljen.'